RÅDETS FORORDNING (EF) Nr. 551/98 af 9. marts 1998 om ændring af forordning (EØF) nr. 3950/92 om en tillægsafgift på mælk og mejeriprodukter
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 43,
under henvisning til forslag fra Kommissionen (1),
under henvisning til udtalelse fra Europa-Parlamentet (2), og
ud fra følgende betragtning:
På tidspunktet for udstedelsen af Rådets forordning (EØF) nr. 3950/92 af 28. december 1992 om en tillægsafgift på mælk og mejeriprodukter (3), blev det undtagelsesvist på visse betingelser tilladt, at landbrugsbedrifter på den tidligere Tyske Demokratiske Republiks område foreløbig kunne tildeles referencemængder for en tolvmånedersperiode; denne bestemmelse er med henblik på en afslutning af omstruktureringen af de pågældende bedrifter blevet videreført indtil udgangen af perioden 1997/1998 ved forordning (EF) nr. 1883/94 (4); det ser ud til, at nogle vanskeligheder, bl.a. vedrørende mælkeproduktionen på forpagtningsarealer, ikke vil kunne løses inden den 31. marts 1998; der bør derfor undtagelsesvis tillades en sidste videreførelse af undtagelsesforanstaltningerne for to tolvmånedersperioder, så vanskelighederne i forbindelse med omstruktureringen af de nævnte bedrifter kan overvindes -
UDSTEDT FØLGENDE FORORDNING:
Artikel 1
I artikel 4, stk. 4, i forordning (EØF) nr. 3950/92 tilføjes følgende afsnit:
»Med henblik på en endelig løsning af problemerne i forbindelse med ovennævnte omstrukturering anvendes første afsnit i yderligere to tolvmånedersperioder fra udløbet af den periode, der er omhandlet i andet afsnit.«
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. marts 1998.